钦定古今图书集成/明伦汇编/闺媛典/第334卷 > 程长文
## 钦定古今图书集成/明伦汇编/闺媛典/第334卷 > 程长文

按：《全唐诗》程长文，鄱阳人，为强暴所诬系狱。狱中书
情上使君云：“妾家本住鄱阳曲，一片贞心比孤竹。当
年二八盛容辉，红笺草隶恰如飞。尽日闲窗刺绣坐，
有时极浦采莲归。谁道居贫守都邑，幽闺寂寞无人
识。海燕朝归衾枕寒，山花夜落阶墀湿。强暴之男何
所为，手持白刃向帘帷。一命任从刀下死，千金不受
暗中欺。我心匪石情难转，志夺秋霜意不移。血溅罗
衣终不恨，疮黏锦袖亦何辞。县僚曾未知情绪，即便
教人絷囹圄。”“朱唇滴沥独衔冤，玉著阑干叹非所。十
月寒更堪思人，一闻击柝一伤神。高髻不梳云已散，
蛾眉罢埽月仍新。三尺严章难可越，百年心事向谁
说。但看洗雪出圜扉，始信白圭无玷缺。”尚有《铜雀台
怨》《春闺怨》诗二首：